Jaguares sou Dok Craven-hulle trots gemaak hetDie Jaguares vier fees na hulle oorwinning oor die Chiefs. (Foto: JaguaresARG/Twitter) Dit was ŉ jarelange droom van die oud-Suid-Afrikaanse rugbybaas dr. Danie Craven om rugby in Suid-Amerika te ontwikkel, om rugby daar te vestig, om diepte te ontwikkel en veral om van Argentinië ŉ wêreldkrag te maak. Nou is dit nie meer ŉ droom nie, want vroeg Saterdagoggend (Suid-Afrikaanse tyd) het die Argentynse Jaguares (eintlik maar die nasionale span) rugbygeskiedenis in die Estadio José Amalfitani in Buenos Aires gemaak toe hulle die Chiefs met 21 – 16 in die kwarteindronde van die Superrugby-reeks geklop het. Die Jaguares, wat rustyd met 8 – 10 agter was, sal aanstaande naweek in die halfeindronde weer tuis speel teen die wenner van die kragmeting tussen die Brumbies en die Sharks in Canberra. Dis is glad nie vergesog nie dat die Jaguares ook dié wedstryd sal wen om die eerste keer tot die eindstryd deur te dring. Hoe ironies was die kragmeting met die Chiefs nie, want waar Argentynse spanne van die verlede die skrum as grondslag van hul aanslae gebruik het, het hulle teen die Chiefs in die skrums gesukkel, maar was hul verdediging puik, hul lynstaanspel en vermoë om besit in die los om te keer, uit die boonste rakke. Dan was hul hanteerwerk (die veld was glad en nat) ŉ lus vir die oog en het hul agterspelers weer gedy wanneer hulle in besit gestel is. Die statistiek vertel die verhaal dat die Chiefs 52% teenoor 48% se gebiedsvoordeel geniet het, dat hulle 440 meter teenoor 278 meter met die bal gevorder het, dat hulle 174 teenoor 125 keer die bal aan- en uitgegee het, dat hulle minder duikslae (104 teenoor 123) uitgevoer het, maar steeds verloor het. Hoekom? Want die Jaguares was passievol, hulle het hul lywe vir mekaar op die spel geplaas, hulle het in die losskrums (binne die reëls) ingedons en hul teenstanders behoorlik nerwe afgeduik. Ai, as van die Suid-Afrikaanse Superrugbyspanne (en ook die nasionale krieketspan) maar met soveel geesdrif kon speel, sou die hartseerverhaal so maklik in ander wêrelddele geskryf kon word. Dan was die Jaguares se dissipline ook redelik in die kol. Hulle draai beslis nie die ander wang nie, hulle boer op die onkantlyn, maar hulle het geleer om die vrugte van goeie speldissipline te pluk. Hou die Jaguares maar dop in die halfeind en hoewel die senuwees dalk sal lol, veral voor hul duisende singende Argentynse ondersteuners, het hulle genoeg spelbrekers en spelskeppers om op wyle dok Craven en die afrigter wyle Izak van Heerden se nalatenskap van donkiejare gelede voort te bou. Punte: Jaguares 21 (8): Drieë: Pablo Matera, Matias Moroni. Doelskop: Joaquin Diaz Bonilla. Strafdoele: Bonilla (3). Chiefs 16 (10): Drie: Lachlan Boshier. Doelskop: Jack Debreczini. Strafdoele: Debreczini (2), Marty McKenzie.